Abhaasid

Abhaasid (abhaasi keeles аҧсуаа) on Kaukaasia rahvas.

Abhaasid kõnelevad abhaasi-adõgee keelte hulka kuuluvat abhaasi keelt, mis on tuntud oma väga keerulise konsonantide süsteemi poolest. Abhaasid on etniliselt tihedas sidemes tšerkessidega.

Rahvaarv
Kui Venemaa vallutas 1864. aastal Abhaasia, hakkasid seal toimuma abhaaside ülestõusud. Nende mahasurumise järel 1867. aastal toimus moslemitest abhaaside massiline väljasaatmine Osmanite riiki (umbes 20 000 inimest). Vene-Türgi sõjale (1877–1878) järgnes "reeturlike abhaaside" ulatuslik küüditamiste laine, millega koos lahkus Türgisse erinevail hinnanguil 120 000 – 200 000 abhaasi.Eestlane Abhaasia parlamendi saadikuna. Tuna 3/2017. 1886. aasta seisuga oli Venemaa Keisririigi andmetel Abhaasias 118 000 abhaasi. Türgis arvatakse praegu elavat kuni 600 000 abhaaside järeltulijat, kes on nüüdseks üldiselt assimileerunud. 

Nõukogude Liidu lagunemise alguses 1989. aastal oli sealsete abhaaside arv umbes 93 000 (18% Abhaasi ANSV elanikkonnast), samas kui grusiinidest elanikke oli 240 000 (45%). Suur oli ka armeenlaste (15% kogu elanikkonnast) ja venelaste (14% elanikkonnast) arv. Pärast 1992.–1993. aastal toimunud Abhaasia sõda suurenes abhaaside arv piirkonnas teiste rahvaste väljarände arvel ligikaudu 45%-ni elanikkonnast.

Abhaasias elas 2003. aastal rahvaloenduste andmetel 94 600 ja 2011. aastal 122 175 abhaasi.Census statistics. (in Russian). Venemaal elas 2010. aasta rahvaloenduse andmetel 11 249 abhaasi, Gruusias 3 527 abhaasi (2008).Abkhaz World | History, Culture & Politics of Abkhazia. Suurim diasporaa asub praegu Türgis, kus võib abhaasia keelt kõnelevaid inimesi olla mitukümmend tuhat, väiksemad rühmad elavad Süürias (5000 – 10 000) ja Jordaanias.Dictionary of Languages: The definitive reference to more than 400 languages. Bloomsbury Publishing. lk 1 jj. ISBN 978-1-4081-0214-5. 

Eestis elas 1989. aasta rahvaloenduse andmetel 25 abhaasi, 2000. aasta rahvaloenduse andmetel 13 abhaasi ja 2011. aasta rahvaloenduse andmetel 15 abhaasi.

Religioon
Abhaasid jagunevad põhiliselt Abhaasia õigeusu kristlasteks ja sunniitlikeks moslemiteks (kes elavad peamiselt Türgis). Kristlus sai 6. sajandil Bütsantsi keisri Justinianus I valitsemisajal abhaaside domineerivaks religiooniks ning seda järgiti ka keskajal. Osmanid tutvustasid abhaasidele 16. sajandil islamit ja piirkonna moslemite arv suurenes pidevalt kuni nende väljasaatmiseni 19. sajandi teises pooles.Hoiberg, Dale H., ed. (2010). "Abkhaz". Encyclopædia Britannica. Vol. I: A-ak Bayes (15th ed.). Chicago, Illinois: Encyclopædia Britannica Inc. lk 33 jj. ISBN 978-1-59339-837-8. Kolm neljandikku Abhaasia abhaasidest on kristlased, veerand islamiusulised.

Vaata ka
Abhaasia ajalugu
Abhaasi keel
Abhaasia ja Lõuna-Osseetia tunnustamine

Viited

Välislingid
Jaanus Piirsalu. Abhaasia on väsinud ja pettunud. Diplomaatia nr 182, november 2018.

Kategooria:Rahvad
Kategooria:Abhaasia
Kategooria:Gruusia
Kategooria:Kaukaasia